Alexei Navalny dilaporkan stabil
BERLIN: Pemimpin pembangkang Rusia, Alexei Navalny yang disyaki diracun berada dalam keadaan stabil di hospital selepas akhirnya diterbangkan ke Jerman semalam. Sebuah ambulans udara membawa Navalny, 44, disewa oleh pertubuhan bukan berasaskan keuntungan Jerman, Cinema for Peace itu tiba di Lapangan Terbang Tegel di Berlin pada jam 8.47 pagi (waktu tempatan). Hospital Charite dalam satu kenyataan mengesahkan mereka telah menerima Navalny dan sedang melakukan diagnosis perubatan yang meluas ke atasnya. Pengkritik lantang Presiden Vladimir Putin itu dilaporkan berada dalam keadaan koma selepas jatuh sakit secara tiba-tiba kelmarin ketika menaiki pesawat dari Tomsk di Siberia ke Moscow hingga ia terpaksa mendarat cemas di Omsk. Pembantu Navalny percaya air teh yang diminum beliau ketika di lapangan terbang telah dicampurkan racun dengan sengaja dan mendakwa ia didalangi Putin. Doktor Rusia bagaimanapun menyatakan ujian dijalankan ke atasnya menunjukkan tiada sebarang racun ditemui pada tubuhnya. “Keputusan ujian menunjukkan beliau mengalami gangguan metabolik yang mengakibatkan penurunan mendadak kadar gula dalam darahnya,” ujar laporan tersebut. Konflik tercetus apabila doktor yang merawatnya di Omsk pada mulanya enggan membenarkan Navalny yang berada dalam keadaan koma dan terpaksa bernafas menggunakan alat bantuan pernafasan dipindahkan ke Jerman seperti diminta keluarga dan kakitangan beliau. Sementara itu, Kementerian Dalam Negeri Wilayah memaklumkan polis telah mengesan bahan kimia industri pada Navalny dan bagasinya walaupun doktor mendakwa ia bukan sebagai penyebab beliau berada dalam keadaan koma. Pemimpin Kesatuan Eropah (EU) termasuk Canselor Jerman, Angela Merkel dan Presiden Perancis, Emmanuel Macron turut menyuarakan kebimbangan terhadap Navalny. – AFP 
See author's posts
